યાદ છે એકવાર સેક્ટર-૨૮નાં ગાર્ડનમાં મળેલાં અને આપણો બધો નાસ્તો ઢોળાઈ ગયેલો? એકવાર ઈન્દ્રોડા પાર્ક તારુ ફેમિલી અને બીજા તારા કોલોનીના લોકો સાથે આપણે મળેલાં, અને કાચઘર અને વ્હેલનું હાડપિંજર કેટલીય વાર જોયેલું હોવા છતાં કેટલા રોમાંચથી જોયેલું... તને આર્કિટેક્ચરમાં એમ.એસ.યુનિવર્સિટી, વડોદરા મળેલું ત્યારે હું એટલો ખુશ થયેલો ને! કોલેજનાં પહેલા વર્ષમાં તુ ડાયરેક્ટ વડોદરાથી ફક્ત થોડો સમય ઘરે જઈને સાંસ્કૃતિક કુંજ આવેલો એ સાંજ યાદ છે મને, અને એ વખતે તે લીધેલી બધી કલાત્મક વસ્તુઓથી તારી બધી બેગ ભરાઈ ગયેલી, અને તારા માટીનાં રમકડા હું મારે ઘરે લઈ ગયેલો, એ રમકડાથી થોડો સમય માટે સજાવેલું મારુ શો-કેસ યાદ છે મને, એ મને સ્કૂલનાં સમયમાં આપણે બધાંએ કરેલા 'ક્લાસ ડેકોરેશન'ની યાદ અપાવતું! અને આપણે છેલ્લે મળ્યા ત્યાં સુધી એટલે લગભગ ચાર વર્ષ સુધી મારી પાસે રહેલાં એ રમકડા યાદ છે મને! પ્રાર્થના મંદિરની પાછળનાં ગાર્ડનમાં તારા બીજા દોસ્તો સાથે ગાળેલી એ બપોર તારી આર્કિટેક્ચરની નવી દુનિયાની અને મારી એન્જિનિયરિંગની દુનિયાની અને સ્કૂલની યાદોની વાતો કરતા કરતા ક્યારે સાંજમાં તબદીલ થઈ ગયેલી એ ખબર જ નહોતી પડી એ યાદ છે!